Dagiti College Graduate Tayo Ken Ti Pagbalinanda
August 26, 2012
Pedrito Sanidad
Adda napintas a mensahe nga impailod ti maysa a pagayam! Iti panangamirisko iti nasao a mensahe, dakkel ti kaipananna kadagiti adu a College Graduates tayo nangruna ket kadagitoy a panawen, toy madama a gobierno tayo ket rigatna a magebgeban a maikkan ti pagtrabahuan dagiti professionals tayo ken dagiti agtinawen a mainayon nga agturpos iti kolegio! Adu kadakuada ti awan ti mastrakenna a trabaho! Manon a riwriw kadagiti professionaltayo ti mapan wenno napan kadagiti sabsabali a pagilian tapno kumita laeng ti mastrekan a trabaho.
Mapanka agubserbar kadagiti ospital iti gobierno ken uray kadagiti pribado nga ospital ditoy Pilipinas, makitam a manmano dagiti nurses nga agtartrabaho, idinto a saan met a maiklaksid kadagiti nurses a profession nga isuda ti kaaduan a maipabpablaak a pumasa iti Board Examinations nga ituyang ti gobierno tayo! Maimatangan ketdi kadagiti ospital ti kaadu manen dagiti naka-duty nga istudyante a kas mangkalkalub iti kinakurang kadagiti lisensiado a nurses. Addada aminen iti ballasiw-taaw a makigasanggasat iti naberberde nga araben wenno searching for greener pasture! Kasta met laeng kadagiti dadduma a professionals tayo kas kadagiti Doktor, Inheniero, Technician, Midwife, Medical Technologist ken amin ngatan a klase ti trabaho. Saan nga umno a mapaspasmak a dagiti inalda ditoy ket naiusar ida kadagiti sabali a pagilian a koma no napintas ti panagtarutar koma ti gobierno, ti Pilipinas ti adda koma a mairanod kadagitoy a talento ken sirib dagitoy a kakailiantayo. Ita, dagiti sabsabali a pagilian ti mairanranod! Saantayo met a maibaga a datayo ket awanan ti kabaelan a mangtarawidwid kadagitoy a professionaltayo. Nabaknang ti Pilipinas iti natural resources kas iti pagminasan, kabakiran, pagtalunan, pagkalapan ken amin a klase iti industria. No matarawidwidan koma dagitoy a sirib ti Pilipino ken ammotayo ti manggamulo kadagitoy a kinabaknang, mabalin a nanam-ay koma ti panagbiagtayo! Ita, ania ti mabalintayo nga ipagpannakel? Agbalin ketdi a daytoy pagiliantayo ket maiwarnak a nagpunipunan dagiti agtatakaw kas ti kina-kunniber wenno number 2 corrupt country in the world? Masaludsod mo no asino dagiti agtatakaw? Dagiti buaya ken alinta iti takdang a nagpunipunan dagiti corrupt nga opisiales ti gobierno a kakibin dagiti pulitiko? Tapno saantayo nga umadayo iti daytay topikotayo a mensahe, kastoy dagitay mangmangegtayo nga agbalin a trabaho dagitay college graduate tayo. Dagitay engineers, agabalin a karpentero. Dagitay aggraduate ti Medical Technology, agbalinda met nga aglalako iti fishball, dagitay nars agbalinda a yaya. Digitay mass com graduate agbalinda a bugaw, dagitay midwife ken doktor agbalinda met nga abortionist. Dagitay abogado, pumipike kadagiti titulo ti dagdaga. Dagitay graduate ti accountancy, isuda dagitay kolektor ti hueteng. Ania pay ti pagbalinan dagiti dadduma? Sikan ti makaammon a mangnayon! Saan ngata a nakababain nga iti lahi ti Pilipino ket agbalin laeng a rugit ti kagimongantayo? Kaanonto pay a matungpal dagiti napipintas nga arapaap ni Jose P. Rizal a maingeltayo? Ania ngata met ti adda a mainayon dagitay suki tayo a gumarampingat a lallakay? No adda mainayonyo awisenkayo a mangipisel kadgita celponyo tapno addanto maiyurittayo iti sumaruno nga issue toy pagiwarnaktayo nga Amianan Balita Ngayon! Agbiagkayo Amin!
ilo_Latn ltz_Latn lij_Latn ilo_Latn ilo_Latn